Сіваваронка  
*Васіль Вітка*

Добра, дзеці, паглядзіце

I запомніце сяброўку,

Што пашыла з аксаміту

Сабе сінюю абноўку.

Наша госця — афрыканка,

Мілая сіваваронка,

Адлятае сёння зранку

У далёкую старонку.

Вольна ёй у нас жылося,

Не была ніколі ў крыўдзе,

Але вось настала восень,

Хутка замаразак прыйдзе.

Хай шчасліва ёй ляціцца

Цераз рэкі, горы, долы,

Самай слаўнай вучаніцы,

Выпускніцы нашай школы!